FI Euroopan unionin virallinen lehti CE 65/43

(2004/C 65 E/042)

KIRJALLINEN KYSYMYS E-0726/03

esittäjä(t): Rosa Miguélez Ramos (PSE) komissiolle

(11. maaliskuuta 2003)

Aihe: Prestige-öljykatastrofi ja solidaarisuusrahasto

Euroopan parlamentti hyväksyi 21. marraskuuta 2002 päätöslauselman Prestige-öljytankkerin katastrofista Galician rannikon edustalla. Päätöslauselman 8 kohdassa Euroopan parlamentti

vaatii, että onnettomuudesta kärsineille kalastusalan työntekijöille ja muille paikallisille ja alueellisille taloudellisille toimijoille maksetaan täysimääräisesti ja nopeasti korvauksia heille aiheutuvista taloudellisista vahingoista; pyytää tukea myös muista mahdollisista välineistä (solidaarisuusrahasto, rakennerahastot) öljytuhoista kärsineiden väestönosien ja elinkeinojen auttamiseksi ja kärsineiden alueiden ekosysteemin korjaamiseksi.

Lisäksi Euroopan parlamentti hyväksyi 19. joulukuuta 2002 päätöslauselman meriturvallisuudesta ja toimenpiteistä öljytankkeri Prestigen aiheuttaman katastrofin seurausten lievittämiseksi. Päätöslauselman 12 kohdassa Euroopan parlamentti

kehottaa ryhtymään välittömästi toimiin katastrofista kärsineiden tilanteen helpottamiseksi käyttämällä solidaarisuusrahastoa.

Kuinka paljon solidaarisuusrahaston varoja on osoitettu Prestigen aiheuttaman katastrofin seurausten lievittämiseksi?

Kuinka suuren prosenttiosuuden kyseinen määrä kattaa tuhojen ja vaurioiden arvioidusta kokonaismäärästä?

Michel Barnier'n komission puolesta antama vastaus

(9. huhtikuuta 2003)

Espanjan viranomaiset pyysivät komissiota tammikuussa 2003 käynnistämään Euroopan unionin solidaarisuusrahaston (EUSR) toimenpiteet Prestige-öljytankkerin onnettomuuden ja sen seurauksena Galician rannikolle levinneiden öljypäästöjen vuoksi.

Komissio on tutkinut pyyntöä Euroopan unionin solidaarisuusrahaston perustamisesta 11 päivänä marraskuuta 2002 annetussa neuvoston asetuksessa (EY) N:o 2012/2002 (1) (jäljempänä EUSR-asetus) säädettyjen edellytysten kannalta. Komissio on todennut, ettei katastrofia voida Espanjan viranomaisten toimittamien tietojen perusteella pitää asetuksessa tarkoitettuna ”suurkatastrofina”, koska aiheutuneiden tuhojen laajuus ei ylitä asetettua toimintakynnystä, joka on kolme miljardia euroa tai 0,6 prosenttia bruttokansantulosta (BKTL).

EUSR-asetuksessa kuitenkin säädetään, että poikkeuksellisissa tilanteissa rahastosta voidaan myöntää tukea alueelle, kun sitä on koetellut poikkeuksellinen katastrofi, jolla on vakavia ja pitkäaikaisia vaikutuksia huomattavan väestönosan elinoloille ja talouden vakaudelle alueella. EUSR:n toimenpiteitä voidaan käyttää vain poikkeuksellisesti, jos on osoitettu, että EUSR-asetuksen 2 artiklan 2 kohdan perusteet täyttyvät, ja komission on lisäksi tutkittava tämän kohdan perusteella tehdyt pyynnöt erittäin tarkasti.

Komissio vahvistaa, että se tutkii parhaillaan Espanjan tekemää pyyntöä ja että se on EUSR-asetuksen vaatimusten mukaisesti pyytänyt Espanjan viranomaisilta lisätietoja voidakseen suorittaa asianmukaisen arvioinnin.

Vasta kun tämä arviointi on saatettu loppuun, komissio voi tehdä talousarviosta vastaavalle viranomaiselle ehdotuksen solidaarisuusrahaston toimenpiteiden käynnistämistä.

(1) EYVL L 311, 14.11.2002.